Wuježk (SN). Přećeljo motorskich Hornja Łužica su sej zašły kónc tydźenja mjeztym 15. raz z dźěćimi a młodostnymi, kotřiž w dźěsćownjach bydla, wulećeli. Na 69 mašinach – mjez nimi motorske, triki, dwaj trabijej a přewodne jězdźidła – běchu hólcow a holcy, přebywacych we wobydlerskich skupinach Arche we Wuježku, Kočicy a Markkleebergu na zhromadnu jězbu přeprosyli. To zdźěli rěčnica za zjawnostne dźěło sakskeho towarstwa Kinderarche Sachsen e. V. Birgit Andert. „Za naše dźěći je jězba z bikerami wjeršk lěta“, rjekny nawodnica zarjadnišća we Wuježku Kristina Jöhling.
Zahajili su jězbu w Budyšinje, potom su we Wuježku snědali. Dźěći a młodostni mějachu praskotace jězdźidła za napjatu wěc. Po krótkim dešću su so wšitcy na turu po Hornjej Łužicy podali. Prěnju přestawku mějachu na Kulturnej kupje Einsiedel, hdźež bě chwile sej ležownosć wotkryć a hrajkać. Po swačinje dźěše dale do klóštra Marijiny doł pola Wostrowca. Po nawróće do Wuježka su dźěći z Markkleeberga z kulturnym programom zawjeselili. Z tradicionalnym zhromadnym grilowanjom je dźeń wuklinčał.
szl_Latn szl_Latn